Uznesenie Európskeho parlamentu o závislosti na rope



Úradný vestník 227 E , 21/09/2006 S. 0580 - 0582



P6_TA(2005)0361 Ropa Uznesenie Európskeho parlamentu o závislosti na rope Európsky parlament, - so zreteľom na článok 103 ods. 4 rokovacieho poriadku, 1. vyjadruje znepokojenie nad súčasným pokračujúcim rastom ceny surovej ropy a jeho vplyvom na konkurencieschopnosť podnikov a všeobecné ekonomické zdravie obyvateľstva, ako aj nad tým, že má nepriaznivý vplyv na úrovne rastu, čím predstavuje prekážku v dosahovaní lisabonských cieľov; 2. pokladá závislosť Európy na rope a na jej dovoze za mimoriadne znepokojujúcu; domnieva sa, že s cieľom zabezpečiť dodávky energie by Európa mala diverzifikovať energetické zdroje a zdroje dodávok a posilniť stratégiu zameranú na podporu opatrení na zachovanie energie, ako aj decentralizovaných obnoviteľných zdrojov energie; 3. vyzýva na vypracovanie komplexnej a zrozumiteľnej globálnej stratégie zameranej na presadzovanie úspory energie a energetickej účinnosti, ako aj na využívanie alternatívnych zdrojov energie vzhľadom na výrazne vysokú spotrebu ropy v USA a narastajúcu spotrebu ropy najmä v rozsiahlych rozvíjajúcich sa ekonomikách, akými sú Čína a India; vyzýva EÚ na to, aby urýchlene prijala iniciatívu na uskutočnenie svetového summitu krajín, ktoré sú významnými spotrebiteľmi a výrobcami ropy; 4. vyzýva Komisiu, aby podporila rozvojové krajiny a rozvíjajúce sa ekonomiky tým, že začlení ustanovenie týkajúce sa trvalo udržateľnej energie do rozvojovej politiky spolupráce s cieľom znížiť ich závislosť na dovoze fosílnych palív a splniť tak Rozvojové ciele milénia, a vyzýva EÚ, aby presadzovala náležitú rovnováhu medzi energetickými potrebami a ekologickými záujmami tým, že bude podporovať prechod na nové, energeticky úsporné a obnoviteľné technológie; 5. zdôrazňuje geostrategické hľadiská závislosti Európy na dovoze energie; žiada posilnenie dialógu s európskymi partnermi v oblasti energetiky, presadzovanie bezpečnosti dodávky, transparentnosti trhu a ďalších investícií; pripomína, že politika európskeho susedstva a partnerstva dáva príležitosť na uskutočnenie komplexnej dohody s krajinami, dotknutými touto otázkou; 6. uznáva, že najlogickejšou odpoveďou na zvýšenie cien ropy je prechod k využívaniu alternatívnych zdrojov energie; zdôrazňuje dôležitosť opatrení zameraných na zníženie energetickej náročnosti využívaním menšieho množstva energie pre ten istý hospodársky výkon (pričom poukazuje na mieru znižovania v Európe od sedemdesiatych rokov dvadsiateho storočia); 7. je presvedčený o potrebe ďalších stratégií a konkrétnych opatrení zameraných na podporu výskumu a vývoja, na zvyšovanie využitia obnoviteľných energií a na podporu energetickej účinnosti s cieľom vybudovať hospodárstvo s nižšou mierou závislosti na fosílnych palivách; a vyzýva Komisiu, aby viedla EÚ v jej úsilí stať sa do roku 2020 hospodárstvom s najnižšou mierou závislosti na fosílnych palivách a najvyššou mierou energetickej účinnosti na svete; 8. vyjadruje svoje znepokojenie nad tým, že spotrebitelia sú vyzývaní na to, aby platili vyššie ceny nielen v dôsledku vysokej ceny surovej ropy, ale aj z dôvodu zvýšených sadzieb DPH a energetických daní, ktoré sa uplatňujú na konečné výrobky, a pripomína, že tieto dane sa od seba v rámci EÚ výrazne líšia a môžu viesť k deformácii trhových síl, ale podporuje závery neformálneho stretnutia Rady ECOFIN v Manchestri z 9. – 10. septembra 2005, na ktorom sa ministri dohodli na tom, že by sa malo predchádzať zásahom fiškálnej a inej politiky, ktoré spôsobujú deformáciu a zabraňujú potrebným úpravám; 9. vyzýva Komisiu, aby predložila návrhy o spôsobe uplatňovania politiky sociálnej zodpovednosti podnikov na úrovni EÚ s cieľom vyčleniť väčší objem súkromných investícií financovaných zo súčasných neočakávaných ziskov z ropného priemyslu na programy zamerané na úsporu energie, ako aj na technológie alternatívnej energie a s tým súvisiacu oblasť výskumu a vývoja; domnieva sa, že by sa to malo uskutočniť na základe dobrovoľnej dohody s ropnými spoločnosťami alebo prostredníctvom koordinovanej politickej iniciatívy na úrovni celej EÚ; 10. pripomína, že špekulácie týkajúce sa zvyšovania cien v budúcnosti ďalej zvyšujú ceny ropy; žiada Komisiu, aby neustále monitorovala investičné fondy (hedge funds) a skúmala možnosti, ako by mohla dodatočná transparentnosť prispieť k stabilnejšiemu trhu s ropou; 11. pripomína dôležitosť platných právnych predpisov pri znižovaní dopytu po energii v EÚ a upozorňuje na to, že ak sa v plnej miere implementujú platné a pripravované právne predpisy, do roku 2020 by sa mohli dosiahnuť úspory energie vo výške minimálne 23 %; 12. vyzýva Komisiu, aby navrhla opatrenia v sektore dopravy, ktorého podiel na celkovej spotrebe ropy v EÚ predstavuje 70 %, a to nielen vzhľadom na zaistenie bezpečnosti dodávok ropných produktov, ale aj z ekologických dôvodov, akým je využívanie účinnejších palivových motorov a prechod k alternatívnym palivovým a pohonným technológiám; 13. súhlasí s Komisiou v tom, že biopalivá znížia našu závislosť na fosílnych palivách, a vyzýva Komisiu, aby podporila výrobu surovín pre biopalivá; 14. nalieha na Komisiu a členské štáty, aby urýchlili vývoj obnoviteľných zdrojov energie, ako aj vodíkových palivových článkov; 15. vyzýva preto Komisiu, aby: - predložila Európsky akčný plán týkajúci energetickej účinnosti, ktorý nadväzuje na Zelenú knihu (KOM(2005)0265), - zvýšila tlak na úplnú a rýchlu implementáciu smernice o energetickej hospodárnosti budov (smernica 2002/91/ES) zo strany členských štátov, - dôrazne žiadala dohodu o smernici o energetických službách počas decembrového zasadania Rady pre energetiku, - zvýšila transparentnosť a predvídateľnosť ropných trhov prostredníctvom kvalitnejšieho zberu a zhromažďovania informácií, - naliehala na členské štáty, aby splnili ciele súvisiace s obnoviteľnou energiou, ako sú stanovené v smernici o podpore elektrickej energie vyrábanej z obnoviteľných zdrojov energie na vnútornom trhu s elektrickou energiou (smernica 2001/77/ES), - predložila návrhy výrobcom automobilov, aby vyvíjali čistejšie dopravné prostriedky s nižšou spotrebou ropných produktov, - bojovala spolu s členskými štátmi proti riziku narastajúceho sociálneho vylúčenia a znížila nepriaznivé účinky rastúcich cien ropy na najslabšie sociálne skupiny, - smerovala svoje úsilie k rozsiahlejšiemu využívaniu ekologicky prijateľnej energie na báze uhlia, 16. vyjadruje však poľutovanie nad tým, že Komisia vo svojom oznámení zo 6. septembra 2005 týkajúcom sa päťbodového plánu reakcie na nárast cien ropy úplne opomenula výzvu voči sektoru dopravy; 17. poveruje svojho predsedu, aby toto uznesenie postúpil Rade, Komisii a vládam a parlamentom členských štátov. --------------------------------------------------